Der skal mere fokus på arbejdsmiljø og mindre fokus på sygefraværstallet. Det mener Johan Hviid Andersen, der er professor og overlæge på arbejdsmedicinsk klinik på Herning Regionshospital.

Som Avisen.dk i dag kan fortælle, er københavnske pædagoger blevet opfordret af ledelsen til at bruge feriedage, når de har været syge.

LÆS OGSÅ: København bekæmper sygefravær: "Brug din ferie på influenza"

Pædagoger har cirka to sygedage mere om året end andre kommunalansatte. Og med et gennemsnitligt sygefravær på 13,9 dage om året, ligger de et godt stykke over privatansatte, der har 6,4 sygedage om året.

Men ifølge Johan Hviid Andersen er der en logisk forklaring på pædagogernes høje sygefravær.

-De arbejder i et miljø, der er fyldt med virus og bakterier, så derfor har de flere dage, hvor de er snottede og forkølede. Det er klart de er mere syge, siger han.

Pres fører til mere fravær

Professoren advarer mod at presse pædagogerne med statistikker, sygefraværssamtaler og krav om mindre sygefravær.

Resultatet vil være mindre tilfredshed og endnu mere fravær, vurderer han.

Pædagogernes fagforening BUPL er enige i, at der skal mindre fokus på pædagogernes sygefraværstal og mere opmærksomhed på de ydre arbejdsforhold.

LÆS OGSÅ: Pædagog: Vi bliver presset til at bruge ferie på sygdom

Ifølge faglig sekretær Mette Aagaard Larsen er det naturligt, at pædagoger i daginstitutioner ligger syge 9-10 dage om året med influenza eller snue.

At det gennemsnitlige sygefraværstal er betydeligt højere, hænger sammen med psykiske årsager, mener hun.

- Typisk skyldes det dårlige rammer for at udføre det pædagogiske arbejde, forklarer Mette Aagaard Larsen.

Færre pædagoger til flere opgaver

Mette Aagaard Larsen peger på, at dårlige normeringer i institutionerne er med til at presse pædagogerne.

- Siden 2009 er der blevet fjernet 4.500 pædagogiske stillinger indenfor 0-6 års-området. Men samtidig er der kommet flere opgaver, som pædagogerne skal udføre, siger hun.

I de seneste år er der indført sprogtest, motoriktest, spørgeskemaer og større krav til forældresamarbejde, understreger Mette Aagaard Larsen.

-Der er altså færre pædagoger til at løse flere opgaver. Det presser pædagogerne og kan være skyld i, at de er syge i længere tid med stress, siger hun.

Ifølge en undersøgelse lavet af forskningsinstituttet KORA i 2010, stiger pædagogernes sygefravær, når antallet af børn på stuerne stiger. Og der er desuden større chance for, at pædagogerne bliver syge i længere perioder.

Der er i dag cirka 10 procent flere børn per pædagogisk ansat end i 2009, viser tal fra BUPL.